- Ibrani
- <
- 5
- >

5
Yesus Ni karya felan a naling ia ovu Yahudi rira Mela Falurut Ilaꞌa rira karya
1 Terang a valing averi, Ubu nfili Yahudi rira Mela Falurut Ilaꞌa ntali tamata ovi rnaꞌa lanit ivavan a. Mela Falurut Ilaꞌa nala tamata rira falurut ra ma nera verin Ubu, ovu ntaha tamata rira persembahan ra verin Ubu. Ia nfedan afwatan ovi tamata rala vali ma reluk rira korban verin Ubu, boma naꞌi vatuk rira salasilan ra.*5:1 Msiꞌik Ibrani 2:17 ovu ni catatan kaki, ma nfalyawang Yahudi rira Mela Falurut Ilaꞌa rira karya. 2 Tamata i neluk Mela Falurut Ilaꞌa yai bisma nfaturu ni rala lolin, ovu ntahang nal ralan verin tamata ovi rboda ovu tamata ovi rban-sala ra, tevek ia tamata watan ia wean vali ira, ba wol kaꞌi nangrebat naꞌa afa rivun. 3 Wean inyai bi, ia musti nfedan afwatan ovi tamata ra rala ma reluk rira korban verin Ubu, boma Ubu naꞌi vatuk rira salasilan ra. Wol mane notu wean inyai verin tamata ra watan, naꞌuk verin ia vali, boma Ubu naꞌi vatuk ni salasilan ra.†5:3 Imamat 9:7 4 Wol tamata isa vali bisma kaꞌi nfili tenan a ma neluk Mela Falurut Ilaꞌa. Ubu aꞌuk saꞌi nfili tamata ma nfabana Ni karya a. Inyai wean lahir i notu lan roak verin Harun.
5 Kristus wean vali inyai. Ia wol nsikat tenan a ma neluk Mela Falurut Ilaꞌa, boma tamata ra rsoak ma rfadawang Ia, naꞌuk Ubu aꞌuk saꞌi nfili Ia. Ubu nfalak verin Ia ne,
“Yaꞌa Yanak Oa!
Amar ini lahir, ufalak verin Oa ne, Yamam Yaꞌa.”‡5:5 Mazmur 2:7
6 Ubu nfalak vali roak naꞌa Surat Ralan ne,
“Ufili roak Oa ma meluk Mela Falurut, nata ti wol ni wahan,
wean lan a otu vali verin Melkisedek.”§5:6 Mazmur 110:4
7 Naꞌut i Yesus nvaꞌat naꞌa lanit ivavan a obin, na Ia naflurut ovu nvakar ma nfaktanit, ma nera verin Ubu i bisma nfatalik Ia tali matmatan a. Ubu nrenar Yesus Ni falurut ra, tevek Yesus nalang Ia ovu not-orang lalawatan afa ovi Ubu ralan nfalak ra.*5:7 Matius 26:36-46; Markus 14:32-42; Lukas 22:39-46 8 Velik ne Ubu Yanan Ia, naꞌuk Ia nfakabava tenan ma not-orang lalawatan afa ovi Ubu nfalak ra, naꞌut i ntuan susa dawan, nata ti naran i nmata. 9 Ubu nfaturu roak ne, Yesus saꞌi wol Ni salasilan. Ia neluk lingaꞌan ma nsikat tamata ra tali rira salasilan ra, ma rira vavaꞌat kakiwal. Ia notu wean inyai verin tamata ovi rot-orang afa ovi nfalak ra, nata ti wol ni wahan. 10 Ubu nfili roak Ia ma neluk Mela Falurut Ilaꞌa, wean lan a notu vali verin Melkisedek.
Deka mifla talik bira inorang a naꞌa Yesus Kristus
11 Inamami obin ma amfamalik afa rivun verin mia naꞌa Yesus ovu Melkisedek, naꞌuk susa ma amfamalik afa avyai, tevek byosa naꞌa bira inorang ma wol mryenar, ovu mnanat beti fyan-aran.†5:11 Inamami ihin a ne, tamata i ntulis surat ini ovu ni kida ra. 12 Velik aba, bira amar naran roak ma myair tamata liak ra, naꞌuk wol mkyaꞌa ma dawan obin naꞌa afa ovi Ubu nfalak ra. Amfalak wean ini, tevek tamata liak rair mia obin naꞌa afa ovi Ubu nfalak ra, ma lokat tamata inorang musti rkaꞌa, naꞌut i beti rorang Yesus. Ba afa ovi rair verin mia yai wean susu i kasikoꞌu yanat ra renu, tevek ira wol bisma raꞌan afamtahan ovi rangrebat obin.‡5:12 Afa ovi Ubu nfalak ra verin lokat tamata inorang, ma ira musti rkaꞌa naꞌut i beti rorang Yesus wean ini: myahil tali bira salasilan ra, ovu Ubu veka nukun tamata ra naꞌa amar i lanit ivavan a veka namwear. Msyiꞌik vali Ibrani 6:1, 2. 13 Iki watan ni inorang wol nangrebat obin, na ia wean kasikoꞌu yanat obin ma nenu susu lalawatan. Naꞌa ni vavaꞌat a ni inorang wol nmela, ovu wol nkaꞌa ma dawan obin ne, inba kena te inba sala.§5:13 1 Korintus 3:2 14 Naꞌuk tamata ovi raftibang roak, ira bisma raꞌan roak afamtahan ovi rangrebat ra. Wean vali inyai verin tamata ovi rira inorang nangrebat roak. Ira baꞌi rot-orang afa ovi Ubu nfalak ra, ba rkaꞌa roak ne, inba kena ovu inba sala.

- Ibrani
- <
- 5
- >

*5:1 5:1 Msiꞌik Ibrani 2:17 ovu ni catatan kaki, ma nfalyawang Yahudi rira Mela Falurut Ilaꞌa rira karya.

†5:3 5:3 Imamat 9:7

‡5:5 5:5 Mazmur 2:7

§5:6 5:6 Mazmur 110:4

*5:7 5:7 Matius 26:36-46; Markus 14:32-42; Lukas 22:39-46

†5:11 5:11 Inamami ihin a ne, tamata i ntulis surat ini ovu ni kida ra.

‡5:12 5:12 Afa ovi Ubu nfalak ra verin lokat tamata inorang, ma ira musti rkaꞌa naꞌut i beti rorang Yesus wean ini: myahil tali bira salasilan ra, ovu Ubu veka nukun tamata ra naꞌa amar i lanit ivavan a veka namwear. Msyiꞌik vali Ibrani 6:1, 2.

§5:13 5:13 1 Korintus 3:2

© 2018 WBT